Կառավարությունը որոշել էր Սեւջուր գետի եւ Արարատյան դաշտի ստորերկրյա ջրերի սակավաջրության հետեւանքով ջրապահովման մակարդակի բարձրացման միջոցառումներ իրականացնել: Անցնող տարիներին պետական բյուջեից մեծ գումարներ են ծախսվել այդ նպատակով՝ շուրջ 1 մլրդ դրամ. հորատվել են տասնյակ խորքային հորեր, տեղադրվել են պոմպային սարքավորումներ, կառուցվել են ջրանցքներ, վերակառուցվել եւ կառուցվել են ջրընդունման ավազան եւ պոմպակայան, սակայն դրանից վիճակը չբարելավվեց: Ոռոգելի հողատարածքները բավարար ջրով ապահովելու միակ լուծումը նախկին կառավարությունը միայն ու միայն Սեւանից հավելյալ ջուր բաց թողնելն էր համարում: